Tudor Chiuariu este condamnat definitiv pentru corupție dar pledează ca avocat

Gândul l-a întrebat, marți, pe Chiuariu ce face la Curtea de Apel, însă el a refuzat să explice în ce calitate se află acolo.. Surse juridice au afirmat, însă, pentru gândul, că el pledează ca avocat, nefiind până acum eliminat din barou.

Pe 24 ianuarie, Tudor Chiuariu a fost condamnat definitiv la 3 ani și șase luni de închisoare cu suspendare în dosarul Poșta Română. Chiuariu a fost condamnat pentru fapte de corupție comise în perioada în care a fost ministru al Justiției.

În acest dosar, foștii miniștri Tudor Chiuariu (PNL) și Nagy Zsolt (UDMR) au fost acuzați că au prejudiciat statul cu 8 milioane de euro și de abuz în serviciu cu consecințe grave. Mihai Toader, fostul directorul general al Companiei Naționale Poșta Română (CNPR), a primit patru ani de închisoare cu suspendare, iar Andrei Marinescu, directorul executiv al Direcției de Dezvoltare Strategică al CNPR, trei ani și jumătate tot cu suspendare.

După șase luni de la condamnarea definitivă pentru corupție Tudor Chiuariu, este încă membru al Comisiei Juridice a Senatului. Ca membru al Comisiei, Tudor Chiuariu propune amendamente la legi, cum ar fi Codul Penal sau Codul de Procedură Penală. Votează legile penale pe care unele le-a și încălcat, fiind dovedit definitiv ca infractor. Cu toate acestea, Chiuariu nu și-a depus mandatul.

Întrebat de gândul dacă nu consideră că trebuie să demisioneze măcar din Comisia Juridică, Chiuariu a răspuns sec: „Nu vreau! Nu vreau!”

Tudor Chiuariu este și membru al Curții Internaționale de Arbitraj de pe lângă Camera de Comerț.

